3. การประกอบธุรกิจของกลุ่มธุรกิจหลัก (กลุ่มน้ำยางข้นและกลุ่มยางยืด) ส่วนที่ 2

กลุ่มน้ำยางข้น :

(1) ลักษณะผลิตภัณฑ์หรือบริการ (ก) ผลิตภัณฑ์หลัก

คือ น้ำยางพาราเข้มข้น (Concentrated Latex)
ผลิตโดยการนำน้ำยางพาราสดมาแยกส่วนที่เป็นของเหลวอื่นและสารที่ไม่ใช่เนื้อยางบางอย่างออก
โดยกรรมวิธีผ่านเครื่องจักรกลปั่นแยกด้วยความ เร็วสูง น้ำยางข้นที่ได้จะมีคุณสมบัติโดยทั่วไป คือ
มีความเข้มข้น 60% ของเนื้อยางแห้ง สามารถเก็บรักษาไว้ในสภาพของเหลวได้เป็นเวลานาน
และมีคุณสมบัติทางเคมีที่เหมาะสมกับการนำไปเป็นวัตถุดิบหลักในการผลิตถุงมือแพทย์ ถุงมือยาง
ถุงยางอนามัย ฟองน้ำ หัวนมยาง เส้นด้ายยางยืด กาว ลูกโป่ง เป็นต้น

ปัจจุบันบริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน)
ได้ใบรับรองระบบคุณภาพมาตรฐาน ISO 9001 ปี 2000 และ ISO/IEC17025
(ห้องแล็บมาตรฐาน)
โดยเป็นบริษัทแรกในอุตสาหกรรมน้ำยางข้นของประเทศไทยที่ได้ใบรับรองห้องแล็บมาตรฐานในการทดสอบน้ำยางพารา
นอกจากนี้ บริษัท ไทยรับเบอร์ลาเท็คซ์กรุ๊ป จำกัดได้รับใบรับรองระบบคุณภาพมาตรฐาน ISO9001
ปี 2000 และ ISO14001

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

คือ
บริษัทย่อยในกลุ่มน้ำยางข้นอยู่ระหว่างการได้รับสิทธิพิเศษทางภาษีจากการส่งเสริมการลงทุนตามพระราชบัญญัติส่งเสริมการลงทุน
พ.ศ. 2520 สำหรับบริษัทไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน)
ได้รับสิทธิประโยชน์จากการเป็นบริษัทจดทะเบียนในตลาดหลักทรัพย์แห่งประเทศไทย
ทำให้เสียภาษีเงินได้นิติบุคคลในอัตราร้อยละ 25 จนถึงสิ้นปี 2549

(2) การตลาดและภาวะการแข่งขัน (ก) นโยบายและลักษณะการตลาด 1.
กลยุทธ์การแข่งขันที่สำคัญ

- รับคำสั่งซื้อล่วงหน้าไม่เกิน 3 เดือน : เพื่อให้คาดการณ์ต้นทุนได้ใกล้เคียงความจริง
และตั้งราคาขายในระดับที่มีกำไรและแข่งขันได้ รวมทั้งช่วยวางแผนการผลิตได้อย่างดี -
การตั้งราคาขายที่มีกำไรและสามารถแข่งขันได้ : การมีโรงงานกระจายอยู่ใน 3 ภาค คือ ภาคใต้
ภาคตะวันออก และภาคตะวันออกเฉียงเหนือ ซึ่งมีฤดูกาลของยางผลัดใบต่างกัน
จึงมีปัญหาการขาดแคลนวัตถุดิบน้อยกว่าผู้ผลิตที่มีโรงงานอยู่ในภาคเดียว
ทำให้สามารถควบคุมต้นทุนการผลิตได้อย่างมีประสิทธิภาพและเป็นผู้นำในการตั้งราคาขาย

- มีสินค้าจำหน่ายอย่างสม่ำเสมอและจัดส่งตรงตามกำหนด : จากการเป็นผู้ผลิตรายใหญ่สุดของโลก
ทำให้บริษัทสามารถจัดส่งสินค้าให้แก่ลูกค้าได้ตลอดปีตามกำหนด

- การประกันคุณภาพสินค้า : บริษัทจะผลิตน้ำยางข้นให้เป็นไปตามสูตรที่ลูกค้าต้องการ
หากไม่เป็นไปตามสูตร จะมีการปรับปรุงสินค้าให้ได้ตามความต้องการของลูกค้า

- การบริการหลังการขาย : บริษัทฯ
ได้มอบสินค้าและให้บริการแก่ลูกค้าด้วยความซื่อสัตย์และดูแลลูกค้าเป็นอย่างดีตลอดมา

2. ลักษณะลูกค้า

ลูกค้าส่วนใหญ่เป็นลูกค้าที่ติดต่อซื้อ-ขายกันมานาน และมีความสัมพันธ์ที่ดีต่อกัน เพราะบริษัทฯ
ได้ส่งมอบสินค้าและบริการแก่ลูกค้าด้วยความซื่อสัตย์ โดยให้ความช่วยเหลือและแก้ไขปัญหาต่าง ๆ
เมื่อลูกค้าต้องการ อีกทั้งมีความความยืดหยุ่นในเรื่องของสินค้าขาดหรือเกิน 3. กลุ่มลูกค้าเป้าหมาย
กลุ่มลูกค้าเป้าหมาย คือ ผู้ผลิตผลิตภัณฑ์จากยาง ซึ่งใช้น้ำยางข้นเป็นวัตถุดิบใน

การผลิต เช่น ถุงมือยาง เส้นด้ายยางยืด หัวนมยาง ถุงยางอนามัย เป็นต้น 4.
การจำหน่ายและช่องทางการจัดจำหน่าย

สัดส่วนการจัดจำหน่ายในประเทศร้อยละ 60 ในต่างประเทศร้อยละ 40 ลูกค้า

ในต่างประเทศ ได้แก่ มาเลเซีย จีน ฝรั่งเศส เกาหลีใต้ฯ ในด้านช่องทางการจัดจำหน่าย
สัดส่วนจำหน่ายตรงถึงผู้ผลิตผลิตภัณฑ์ยางร้อยละ 80 ผ่านผู้นำเข้าร้อยละ 20
กลุ่มน้ำยางข้นไม่มีความเสี่ยงจากการพึ่งพิงลูกค้ารายใหญ่
เพราะไม่มีการขายให้แก่ลูกค้ารายใดรายหนึ่งในสัดส่วนที่สูงกว่าร้อยละ 30 ของรายได้

(ข) สภาพการแข่งขันในอุตสาหกรรม

1. จำนวน

ปี 2549 มีผู้ผลิตน้ำยางข้นรายใหม่เกิดขึ้นจำนวน 2 ราย ทำให้มีผู้ผลิตในประเทศอยู่ประมาณ
70-80 ราย ร้อยละ 80 ของผู้ผลิตมีโรงงานอยู่ในภาคใต้ กลุ่มผู้ผลิตรายใหญ่มีอยู่จำนวน 21 ราย
ซึ่งกลุ่มไทยรับเบอร์ฯ เป็นกลุ่มที่มีจำนวนโรงงานและกำลังการผลิตมากที่สุด คือ 9โรงงาน
ปัจจุบันเป็นผู้ผลิตน้ำยางข้นรายใหญ่ที่สุดของประเทศไทยและของโลก

2. ขนาดของคู่แข่งขัน และ ส่วนแบ่งการตลาด

ในปี 2549 ทางกลุ่มมีส่วนแบ่งการตลาดของการจำหน่ายน้ำยางข้นในประเทศที่สัดส่วนร้อยละ 45
และมีส่วนแบ่งการตลาดของการส่งออกน้ำยางข้นที่ร้อยละ 9 เทียบกับร้อยละ 39 และ 10.1 ของปี
2548 ตามลำดับ สำหรับส่วนแบ่งการตลาดของการขายรวมของประเทศอยู่ที่ร้อยละ 18

ในปี 2549 ภาวะราคายางพาราของโลกได้ปรับตัวขึ้นสู่ระดับสูงสุดในประวัติศาสตร์ในช่วงกลางปี
มีปัจจัยหลักมาจากราคาน้ำมันดิบที่ปรับตัวขึ้นมาอยู่ในระดับสูง
และการเข้ามาเก็งกำไรของผู้จัดการกองทุนต่างๆ ในตลาด TOCOM
และตลาดซื้อขายยางพาราล่วงหน้าอื่นๆ จากสาเหตุดังกล่าว
ทำให้ราคาน้ำยางข้นปรับตัวขึ้นไปอยู่ในระดับสูงสุดในประวัติศาสตร์ด้วยในระหว่างปี 2549
และเพราะความไม่แน่นอนของภาวะธรรมชาติ เช่น
การเกิดฝนตกมากในพื้นที่สำคัญในการปลูกยางพาราของไทย
จึงเกิดผลกระทบต่อการขยายตัวของปริมาณการผลิตน้ำยางข้น คาดว่า ในปี 2549
ปริมาณการผลิตน้ำยางข้นรวมของประเทศไทยอยู่ที่ปริมาณ 700,000-750,000
ตันน้ำใกล้เคียงกับปีก่อนหน้านี้ ตลาดมาเลเซียเป็นผู้ซื้อน้ำยางข้นรายใหญ่ของบริษัทฯ ในปริมาณ
24,000 ตัน และตลาดจีนเป็นตลาดรองลงมาที่ปริมาณ 18,000 ตัน คาดว่า ในปี 2550 บริษัทฯ
จะส่งออกไปจีนในปริมาณที่เพิ่มขึ้นเป็น 30,000 ตัน

3. แนวโน้มภาวะอุตสาหกรรมและสภาพการแข่งขันในอนาคต
น้ำยางข้นเป็นวัตถุดิบหลักของอุตสาหกรรมประเภท Dipping ผลิตภัณฑ์ที่ใช้น้ำยางข้นเป็นวัตถุดิบหลัก
เช่น ถุงมือยางแพทย์ ถุงยางอนามัย เส้นด้ายยางยืด หัวนมยาง ซึ่งเป็นสินค้าที่ใช้ในชีวิต ประจำวัน
ทำให้ความต้องการใช้มีอัตราการเติบโตอย่างสม่ำเสมอ อุตสาหกรรมเส้นด้ายยางยืด
เป็นอุตสาหกรรมประเภท Extruding
ได้พัฒนาเข้าสู่การเป็นอุตสาหกรรมที่มีความต้องการใช้ยางมากขึ้น
มีการขยายการผลิตทั้งไทยและมาเลเซีย
จากการขยายการผลิตดังกล่าวเป็นปัจจัยที่ทำให้ราคายางสูงขึ้นและมีความต้องการใช้ยางธรรมชาติมากกว่าในช่วงหลายปีก่อน
อย่างไรก็ตาม อุตสาหกรรมประเภท Dipping ยังคงเป็นผู้ใช้น้ำยางข้นรายใหญ่ที่สุด

ในปี 2549 อุตสาหกรรมประเภท Dipping
โดยเฉพาะผู้ผลิตถุงมือยางพารารายเล็กและรายกลางดำเนินธุรกิจด้วยความยากลำบาก
เพราะภาวะราคาน้ำยางข้นที่สูงเป็นประวัติการณ์และต้นทุนเชื้อเพลิงที่มีราคาสูงขึ้น
ด้วยภาวะราคาน้ำยางข้นที่ยังคงอยู่ในระดับสูง คาดว่า
ผู้ผลิตถุงมือยางพารารายเล็กและรายกลางจะฟื้นตัวได้ยาก
ส่วนผู้ผลิตถุงมือยางรายใหญ่ได้เปลี่ยนสัดส่วนการผลิตจากถุงมือยางพาราไปเป็นถุงมือยางสังเคราะห์ในสัดส่วนร้อยละ
30-50 ของกำลังการผลิตรวม เนื่องจากราคาวัตถุดิบของยางสังเคราะห์ต่ำกว่าราคาน้ำยางข้น
ดังนั้น การเพิ่มยอดขายน้ำยางข้นให้แก่ตลาดถุงมือยางพาราในประเทศในปี 2550 อาจจะทำได้ยาก
อย่างไรก็ตาม คาดว่า จะมีผลกระทบต่อบริษัทฯ ไม่มาก เนื่องจากบริษัทฯ
ได้มีการลงนามทำสัญญาซื้อขายระยะยาวกับผู้ผลิตถุงมือยางรายใหญ่หลายราย

ในส่วนของอุตสาหกรรมเส้นด้ายยางยืด ด้วยภาวะราคาน้ำยางข้นที่สูง
ทำให้ผลประกอบการของผู้ผลิตเส้นด้ายยางยืดในปี 2549 ยังไม่ดีนัก แต่ในปี 2550
แม้ว่าราคาน้ำยางข้นจะยังอยู่ในระดับสูง คาดว่า
ผลประกอบการของผู้ผลิตเส้นด้ายยางยืดมีแนวโน้มดีขึ้น
เนื่องจากราคาเส้นด้ายยางยืดกำลังอยู่ในแนวโน้มขาขึ้น
โดยในปัจจุบันสามารถแปรผันตามแนวโน้มราคาวัตถุดิบหลัก คือ ราคาน้ำยางข้น นอกจากนี้
การที่ไม่มีโรงงานรายใหม่หรือการเพิ่มกำลังการผลิตของผู้ผลิตเส้นด้ายยางยืดในช่วงหลายปีที่ผ่านมา
จึงคาดว่า ในปี 2550 ความต้องการใช้น้ำยางข้นของผู้ผลิตเส้นด้ายยางยืดน่าจะปรับตัวเพิ่มขึ้นได้
หรือถ้าเปลี่ยนแปลงลดลง ก็น่าจะลดลงเพียงเล็กน้อย

จึงไม่อาจสรุปได้ชัดเจนว่าตลาดในประเทศจะขยายตัวหรือถดถอยในปี 2550 บริษัทฯ
จึงได้กำหนดกลยุทธ์การตลาดในการขยายปริมาณการขายอย่างก้าวกระโดดไปยังตลาดส่งออก
โดยเฉพาะตลาดผู้ซื้อปัจจุบันในต่างประเทศ เช่น จีน รวมทั้งกำลังหาโอกาสในการเปิดตลาดใหม่

ภาวะการผลิตน้ำยางข้นในปี 2550 คาดว่า จะมีความตึงตัว เนื่องจากถูกกดดันจากภาวะเอลนีโน
และภาวะฤดูกาลยางผลัดใบที่คาดว่าจะยาวนานกว่าปีก่อน ดังนั้น ตลอดปี 2550
ราคาน้ำยางข้นจึงน่าจะอยู่ในระดับสูงเป็นส่วนใหญ่ แต่ไม่ว่าจะอยู่ในภาวะการผลิตแบบใด
ประเทศไทยก็ยังเป็นผู้ผลิตน้ำยางข้นรายใหญ่ที่สุดของโลก ในอัตราส่วนร้อยละ 70-80
ของปริมาณการผลิตรวมของโลก

ในปี 2550 คาดว่า ราคาน้ำยางข้นในตลาดโลกยังคงอยู่ในแนวโน้มขาขึ้น เนื่องจาก

1.
ภาวะเอลนีโนที่คาดว่าจะเกิดขึ้นและทำให้ภูมิอากาศแห้งแล้งในระยะเวลาที่ยาวนานกว่าภาวะปกติ
ต้นยางพาราจะให้ผลผลิตยางพาราน้อยลง
ซึ่งเป็นปัจจัยลบต่อการผลิตทั้งยางแห้งและน้ำในพื้นที่ผลิตยางพาราส่วนใหญ่ของประเทศไทย
จึงคาดว่า ภาวะการผลิตจะตึงตัวจนทำให้ราคาน้ำยางข้นอยู่ในระดับที่สูงกว่าปีก่อน

  2. ความต้องการใช้ยางพาราทั้งยางแห้งและยางน้ำในประเทศจีนขยายตัวมาตลอด

หลายปีที่ผ่านมา โดยเติบโตในอัตราร้อยละ 10 ต่อปี ดังนั้น
ประเทศจีนยังคงเป็นผู้ซื้อยางพาราทั้งแห้งและน้ำรายใหญ่ที่สุดจากประเทศไทย การที่บริษัทฯ
มีแทงค์เก็บน้ำยางข้นในเมืองเซี่ยงไฮ้
จะเป็นปัจจัยสนับสนุนช่วยเพิ่มยอดขายในประเทศจีนให้เติบโตต่อไปได้อีกหลายปี

3. มาเลเซียยังเป็นผู้บริโภคและผู้นำเข้าน้ำยางข้นรายใหญ่ที่สุดของโลก
แต่จะขยายตัวในอัตราสูงได้ยาก เพราะผู้ผลิตถุงมือยางรายย่อยในมาเลเซียได้ปิดกิจการลง
โดยยังไม่มีโอกาสของการเปิดโรงงานอีกครั้ง
ในภาวะที่ราคาน้ำยางข้นอยู่ในระดับสูงแต่ราคาถุงมือยางกลับมีราคาต่ำเช่นในปัจจุบัน
ส่วนความต้องการใช้จากผู้ผลิตรายใหญ่ยังคงมีอยู่ โดยนำเข้าน้ำยางข้นจากไทยเป็นส่วนใหญ่
ในลักษณะการตกลงซื้อขายเป็นสัญญาระยะยาว
เนื่องจากสถานการณ์ความไม่แน่นอนในการจัดหาวัตถุดิบในประเทศมาเลเซียและไทย

4. ในปี 2549 ความต้องการบริโภคยางพาราของประเทศอินเดียได้เพิ่มข้นมาใกล้เคียงกับระดับ
800,000 ตันแห้งต่อปี และคาดว่า จะเพิ่มขึ้นมาเป็น 1,000,000 ตันในปี 2550
สูงกว่าความต้องการบริโภคในประเทศญี่ปุ่นและใกล้เคียงกับประเทศสหรัฐอเมริกา
ซึ่งรวมถึงความต้องการบริโภคยางน้ำที่จะสูงขึ้นอย่างมากในปี 2550 ด้วย
ประเทศอินเดียสามารถผลิตยางแห้งและน้ำรวม 750,000 ตัน
การผลิตของอินเดียไม่สามารถเพิ่มขึ้นมารองรับความต้องการบริโภคได้
เนื่องจากใช้พื้นที่ในการปลูกต้นยางพาราอย่างเต็มที่แล้ว ดังนั้น
อินเดียจะเป็นผู้นำเข้ายางพาราสุทธิตั้งแต่ปี 2550 เป็นต้นไป
ด้วยความเจริญเติบโตอย่างมากของภาวะเศรษฐกิจอินเดียในปัจจุบันเช่นเดียวกับของประเทศจีน
คาดว่า ตลาดอินเดียจะเป็นตลาดที่น่าสนใจมากในอนาคตอันใกล้นี้

(3) การจัดหาผลิตภัณฑ์ 

(ก) ลักษณะการจัดหา

กลุ่มน้ำยางข้น มีโรงงานรวม 9 โรงงาน กระจายที่ตั้งในภาคตะวันออก 4 โรงงาน ภาคใต้ 4
โรงงาน ภาคตะวันออกเฉียงเหนือ 1 โรงงาน ทำให้กลุ่มมีกำลังการผลิตเต็มที่รวมประมาณ
252,000 ตันต่อปี ส่วนในปี 2549 มีอัตราการใช้กำลังการผลิตร้อยละ 50 สูงกว่าปี 2548
ที่อยู่ในอัตราร้อยละ 44 เป็นผู้ผลิตรายใหญ่ที่สุดของโลก มีสัดส่วนการผลิตร้อยละ 18
ของการผลิตรวม

ทางกลุ่มฯ มีนโยบายการผลิตที่สำคัญ คือ ผลิตตามสูตรที่ลูกค้าต้องการ
และทำให้น้ำยางสามารถรักษาความเข้มข้นตามมาตรฐานให้ได้นานที่สุด ในการจัดหาวัตถุดิบหลัก คือ
น้ำยางพาราสด จัดซื้อจากในประเทศ ร้อยละ 100 โดยรับซื้อจากชาวสวนจำนวนมาก
และจุดรับซื้อของบริษัท ซึ่งปัจจุบันมีประมาณ 90 จุด กระจายตามพื้นที่ใกล้โรงงาน
เพื่อให้ได้วัตถุดิบในราคาต่ำ สำหรับวัตถุดิบรอง คือ สารเคมี เพื่อรักษาสภาพน้ำยาง
จัดซื้อจากในประเทศ ร้อยละ 100 ผู้จำหน่ายในประเทศมีประมาณ 15 ราย ในด้านการจัดซื้อ
กลุ่มน้ำยางข้นไม่มีความเสี่ยงจากการพึ่งพิงผู้จัดจำหน่ายรายใหญ่
เพราะไม่มีการซื้อจากผู้จัดจำหน่ายรายใดรายหนึ่งในสัดส่วนที่สูงกว่าร้อยละ 30 ของยอดซื้อรวม
จากภาวะเศรษฐกิจที่เติบโตสูง ทำให้ราคาวัตถุดิบน้ำยางพาราสดในปี 2549 อยู่ในแนวโน้มขาขึ้น
เพิ่มขึ้นร้อยละ 22 จากปีก่อน

(ข) ผลกระทบต่อสิ่งแวดล้อม กลุ่มน้ำยางข้นได้ทำการผลิตโดยตระหนักถึงผลกระทบต่อสิ่งแวดล้อม
ในช่วงระยะเวลา 3 ปีที่ผ่านมา ได้จัดสรรเงินเพื่อการลงทุนและเป็นค่าใช้จ่ายเกี่ยวกับบ่อน้ำเสีย
จำนวนเงินรวม 37.72 ล้านบาท
เพื่อให้ระบบการควบคุมสิ่งแวดล้อมเป็นไปตามกฎหมายและมาตรฐานสากล
สำหรับในระบบบำบัดน้ำทิ้ง ทางกลุ่มสามารถควบคุมค่า BOD
ให้อยู่ในระดับต่ำกว่ามาตรฐานของกระทรวงอุตสาหกรรม ในช่วงระยะเวลา 3 ปีที่ผ่านมา
ไม่มีปัญหาสิ่งแวดล้อม

  (4) งานที่ยังไม่ได้ส่งมอบ

  ไม่มี

กลุ่มเส้นด้ายยางยืด : (1) ลักษณะผลิตภัณฑ์หรือบริการ (ก) ผลิตภัณฑ์หลัก

คือ เส้นด้ายยางยืด (Rubber Thread) วัตถุดิบสำคัญ คือ น้ำยางข้น
ผลิตภัณฑ์ที่ได้ส่วนใหญ่จะใช้ในอุตสาหกรรมสิ่งทอ
โดยลูกค้าซื้อเส้นยางยืดไปเป็นวัตถุดิบในการประกอบสิ่งทออีกต่อหนึ่ง
โดยนำไปทอกับเส้นใยโพลีเอสเตอร์เพื่อให้กลายเป็นแถบ Elastic สำหรับเสื้อผ้าสำเร็จรูป เช่น
ชุดชั้นในสุภาพสตรี ขอบเอวกางกางยืด ขอบถุงเท้า เป็นต้น (ข)
ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ
ผลิตภัณฑ์ที่ใช้ทดแทนเส้นยางยืดธรรมชาติได้ก็คือเส้นใยสังเคราะห์
ซึ่งถ้าหากราคาของเส้นใยสังเคราะห์มีราคาถูกลงถึงระดับหนึ่งก็จะทำให้ลูกค้าหันมาใช้ยางสังเคราะห์แทนเส้นยางยืดที่ทำจากยางธรรมชาติ
อย่างไรก็ตามในปัจจุบัน กลุ่มลูกค้าที่ใช้สินค้าทั้งสองประเภทค่อนข้างแบ่งแยกกัน

(2) การตลาดและภาวะการแข่งขัน (ก) นโยบายและลักษณะการตลาด 1.
กลยุทธ์การแข่งขันที่สำคัญ

- สามารถรองรับความต้องการของลูกค้าได้ทั้งรายเล็กและรายใหญ่

- สร้างความมั่นใจให้แก่ลูกค้าด้วยการส่งมอบสินค้าตามกำหนด

- มีการบริการหลังการขาย โดยมีตัวแทนประจำท้องถิ่นดูแลรักษาตลาด -
การรับประกันคุณภาพสินค้าจนส่งถึงผู้บริโภค

2. การจำหน่ายและช่องทางการจำหน่าย สัดส่วนการจำหน่ายในประเทศ อยู่ที่ร้อยละ 6
ของยอดขายรวมบริษัทจะจำหน่ายตรงถึงผู้ใช้และผ่านตัวแทนจำหน่าย สำหรับตลาดต่างประเทศ
มีสัดส่วนการจำหน่ายสูงถึงร้อยละ 94 ของยอดขายรวม โดยจัดจำหน่ายผ่านผู้จัดจำหน่ายในท้องถิ่น
ตลาดที่สำคัญ ได้แก่ จีนและ ฮ่องกง

(ข) สภาพการแข่งขันในอุตสาหกรรม
อุตสาหกรรมเส้นด้ายยางยืดเป็นอุตสาหกรรมต่อเนื่องจากน้ำยางข้น
จัดอยู่ในประเภทผลิตภัณฑ์จากยาง โดยเป็นสินค้ากึ่งสำเร็จรูปของอุตสาหกรรมสิ่งทอ
บริษัทเป็นผู้ผลิตรายใหญ่อันดับต้น ๆ ของประเทศจากจำนวน 5 ราย
คู่แข่งขันส่วนใหญ่เป็นผู้ผลิตในประเทศและผู้ผลิตในประเทศมาเลเซีย ในปี 2549
ความต้องการใช้ยางยืดมีแนวโน้มสูงขึ้นกว่าปีก่อน ตลาดหลักอยู่ที่ประเทศจีน
และภาวะราคาขายสามารถปรับตัวตามต้นทุนได้ขึ้นดีกว่าปีก่อน

(3) การจัดหาผลิตภัณฑ์ (ก) ลักษณะการจัดหา

บริษัท เวิลด์เฟล็กซ์ จำกัด (มหาชน) มีโรงงานตั้งอยู่ในจังหวัดระยอง กำลังการผลิตเต็มที่อยู่ที่
16,000 ตัน ในปี 2549 มีปริมาณการผลิตจำนวน 7,600 ตัน
อัตราการใช้กำลังการผลิตอยู่ที่ร้อยละ 48 สาเหตุที่มีอัตราการใช้กำลังการผลิตต่ำ
เนื่องจากภาวะราคาขายที่ไม่ดี บริษัทจึงลดปริมาณการผลิตลง

นโยบายการผลิตที่สำคัญคือ ผลิตสินค้าตามที่ลูกค้าต้องการ โดยใช้วัตถุดิบที่มีอยู่ในประเทศ
การจัดหาวัตถุดิบหลักคือน้ำยางข้น บริษัทจัดซื้อในประเทศทั้งหมด โดยซื้อจากบริษัทที่เกี่ยว- ข้องกัน
ซึ่งเป็นการประกันได้ว่าบริษัทจะมีวัตถุดิบใช้ตลอดปี
สำหรับสารเคมีบริษัทซื้อโดยผ่านผู้นำเข้าจากต่างประเทศเป็นส่วนใหญ่
ปัจจุบันบริษัทได้ใบรับรองระบบคุณภาพมาตรฐาน ISO9001 ปี 2000

(ข) ผลกระทบต่อสิ่งแวดล้อม ในกระบวนการผลิตจะต้องมีระบบการบำบัดน้ำก่อนทิ้ง
บริษัทได้ใช้ระบบบำบัดน้ำใช้ในขบวนการผลิตเป็นการถาวร นอกจากนี้ ยังมีกระบวนการนำสารเคมี
บางส่วนกลับมาใช้ ในกระบวน การผลิตได้อีก เพื่อลดปริมาณสารเคมี
ทำให้ขบวนการบำบัดมีประสิทธิภาพ ช่วยลดมลภาวะเกี่ยวกับน้ำเสีย
พร้อมกับลดค่าใช้จ่ายสาธารณูปโภค ในช่วงระยะเวลา 3 ปีที่ผ่านมา ไม่มีปัญหาสิ่งแวดล้อม

(4) งานที่ยังไม่ได้ส่งมอบ ไม่มี